DA Den Europæiske Unions Tidende L 79/32

RÅDETS AFGØRELSE (EU) 2016/455

af 22. marts 2016

om bemyndigelse til at indlede forhandlinger på Den Europæiske Unions vegne vedrørende elementerne i et udkast til et retligt bindende internationalt instrument inden for rammerne af De Forenede Nationers havretskonvention, om bevaring og bæredygtig udnyttelse af havets biodiversitet i områder uden for national jurisdiktion

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 3 og 4,

under henvisning til henstilling fra Europa-Kommissionen, og

ud fra følgende betragtninger:

(1) Unionen indgik formelt De Forenede Nationers havretskonvention (UNCLOS) ved Rådets afgørelse 98/392/EF (1), for så vidt angår de spørgsmål, der henhører under UNCLOS, for hvilke Unionen har fået overdraget kompetence fra dens medlemsstater, idet Unionen er den hidtil eneste internationale organisation, der er part i konventionen i henhold til UNCLOS' artikel 305, stk. 1, litra f), og artikel 1 i bilag IX dertil.

(2) Som part i UNCLOS har Unionen sammen med dens medlemsstater deltaget i FN's uformelle ad hoc-arbejdsgruppe uden fast mandat (Ad Hoc Open-ended Informal Working Group, »arbejdsgruppen«), der skal undersøge spørgsmålene om bevaring og bæredygtig udnyttelse af havets biodiversitet uden for områder under national jurisdiktion. På arbejdsgruppens seneste møde blev det anbefalet, at der inden for rammerne af UNCLOS udformes et retligt bindende internationalt instrument om bevarelse og bæredygtig udnyttelse af havets biodiversitet i områder uden for national jurisdiktion (»instrumentet«).

(3) På grundlag af de anbefalinger, som arbejdsgruppen fremsatte den 23. januar 2015, vedtog FN's Generalforsamling den 19. juni 2015 resolution 69/292, ifølge hvilken der forud for en regeringskonference nedsættes en forberedende komité, som er åben for alle FN's medlemmer, medlemmer af specialiserede agenturer og parter i UNCLOS, for at fremsætte konkrete anbefalinger til FN's Generalforsamling om elementerne i et udkast til instrumentet. Den forberedende komité påbegynder sit arbejde i 2016 og aflægger inden udgangen af 2017 rapport om fremskridtene til generalforsamlingen, som træffer afgørelse om indkaldelse af og startdato for en regeringskonference, der skal tage den forberedende komités anbefalinger i betragtning og udarbejde et retligt bindende internationalt instrument under UNCLOS.

(4) Unionen og dens medlemsstater er parter i UNCLOS. Sammen med dets medlemsstater bør Unionen deltage i forhandlingerne om elementerne i et udkast til instrumentet, der skal udformes af den forberedende komité. Unionens ret til at deltage i møderne i denne komité fremgår af stk. 1, litra j), i resolution 69/292.

(5) Denne afgørelse om indledning af forhandlinger og de tilhørende forhandlingsdirektiver kan på et senere tidspunkt eventuelt følges op af endnu en afgørelse med tilhørende forhandlingsdirektiver med henblik på deltagelse i en eventuel regeringskonference.

(6) De spørgsmål, der er omfattet af forhandlingerne, kan henhøre under både Unionens kompetence og medlemsstaternes kompetence —

VEDTAGET DENNE AFGØRELSE:

Artikel 1

Kommissionen bemyndiges herved til at føre forhandlinger på Unionens vegne, for så vidt angår spørgsmål, der henhører under Unionens kompetence, og om hvilke Unionen har vedtaget regler, vedrørende elementerne i et udkast til et retligt bindende internationalt instrument inden for rammerne af De Forenede Nationers havretskonvention, om bevaring og bæredygtig udnyttelse af havets biodiversitet i områder uden for national jurisdiktion under møderne i FN's forberedende komité, der er nedsat i henhold til FN's Generalforsamlings resolution 69/292.

Artikel 2

Kommissionen fører forhandlingerne på Unionens vegne, for så vidt angår spørgsmål, der henhører under Unionens kompetence, og for hvilke der er vedtaget EU-regler, på grundlag af de forhandlingsdirektiver, der er fastsat i addendummet til denne afgørelse. Forhandlingsdirektiverne må ikke opfattes således, at de på nogen måde berører Unionens og medlemsstaternes respektive kompetencer.

Artikel 3

Kommissionen fører disse forhandlinger i samråd med et særligt udvalg, der herved nedsættes. Det særlige udvalg er Havretsgruppen (COMAR).

Artikel 4

I den udstrækning forhandlingerne berører spørgsmål, der henhører under både Unionens og dens medlemsstaters kompetence, bør Kommissionen og medlemsstaterne arbejde tæt sammen under forhandlingsforløbet for at sikre enhed i Unionens og dens medlemsstaters internationale repræsentation.

Artikel 5

Denne afgørelse er rettet til Kommissionen.

Udfærdiget i Bruxelles, den 22. marts 2016. På Rådets vegne A.G. KOENDERS Formand

(1) Rådets afgørelse 98/392/EF af 23. marts 1998 om Det Europæiske Fællesskabs indgåelse af de Forenede Nationers havretskonvention af 10. december 1982 og af aftalen af 28. juli 1994 vedrørende anvendelsen af kapitel XI i denne konvention (EFT L 179 af 23.6.1998, s. 1).